จุฬาฯฟันธงหุ้นธรรมาภิบาลดีราคามีเสถียรภาพ
อาจารย์จุฬาฯ วิจัยพบบริษัทจดทะเบียนมีธรรมาภิบาลเยี่ยม จะช่วยลดความผันผวนของราคา
27 มิ.ย. 2555

อาจารย์จุฬาฯ วิจัยพบบริษัทจดทะเบียนมีธรรมาภิบาลเยี่ยม จะช่วยลดความผันผวนของราคา 
นางพรอนงค์ บุษราตระกูล รองศาสตราจารย์จุฬาลงกรณ์มหาวิทยาลัย ได้นำเสนอผลงานวิจัย เรื่อง “บรรษัทภิบาลและความเสี่ยงเฉพาะของบริษัท” ว่าจากการสำรวจราคาหุ้นของบริษัทจดทะเบียน (บจ.) ในตลาดหุ้นไทยกว่า 500 บริษัท ระหว่างปี 2544-2552 พบว่าราคาหุ้นในตลาดหุ้นไทยมีความอ่อนไหวกับภาวะตลาดหุ้นโดยรวมมากกว่าตลาดหุ้นที่พัฒนาแล้วอย่างสหรัฐ 
ทั้งนี้ พิจารณาจากตอบแทนของราคาหุ้นไม่ว่าจะเพิ่มขึ้นหรือลดลง จากภาวะตลาดหุ้นโดยรวมมีผล 14% ผันผวนสูงกว่าตลาดหุ้นสหรัฐ โดยความผันผวนในดัชนี S&amp;P500 เพียง 9% และยังพบว่าบริษัทจดทะเบียนที่มีธรรมาภิบาลที่ดีจะเป็นปัจจัยป้องกันไม่ให้หุ้นนั้น ผันผวนไปตามภาวะตลาดหุ้น 
“ตลาดหุ้นไทยมีขนาดเล็ก เมื่อมีปัจจัยจากต่างประเทศเข้ามา เช่นวิกฤตในยุโรป ย่อมสร้างความผันผวนให้กับภาวะหุ้นโดยรวม ในสถานการณ์นี้พบว่าหุ้นที่มีธรรมาภิบาลที่ดีจะช่วยลดแรงผันผวนจากภาวะตลาดได้”
นางพรอนงค์ กล่าวว่า จากการวิจัยพบว่าหุ้นที่มีธรรมาภิบาลที่ดีนั้น จะมีหลักในการพิจารณา 3 ปัจจัยหลัก ประการแรก มีนักลงทุนสถาบันถือหุ้นในสัดส่วนที่สูง พบว่าจะมีการเปิดเผยข้อมูลและโปร่งใส ประการที่สอง ขนาดของคณะกรรมการที่ใหญ่ และประการที่สาม บริษัทที่มีกรรมการร่วมถือหุ้น จะช่วยสร้างความเป็นเจ้าของทำให้รักษาผลประโยชน์ของบริษัท 
นายชาลี จันทนยิ่งยง รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า แนวโน้มธรรมาภิบาลของไทยเริ่มดีขึ้น ที่ธนาคารโลกอยู่ระหว่างการประเมินซึ่งน่าจะทราบผลในอีก 3 เดือนข้างหน้า คาดว่าน่าจะได้คะแนนดีกว่าเมื่อเทียบกับการประเมินครั้งล่าสุดในปี 2550 ซึ่งได้คะแนน 70% เนื่องจากได้นำเอาข้อบกพร่องไปแก้ไขใน พ.ร.บ.หลักทรัพย์และตลาดหลักทรัพย์
ก่อนหน้านี้ กองทุนบำเหน็จบำนาญข้าราชการ (กบข.) ตลาดหลักทรัพย์แห่งประเทศไทย และสมาคมบริษัทหลักทรัพย์จัดการกองทุน (บลจ.) ได้ร่วมมือกันผลักดันให้นักลงทุนสถาบันในประเทศไทย พิจารณาการดำเนินงานด้านสิ่งแวดล้อม สังคมและธรรมาภิบาลของบริษัทจดทะเบียนในการตัดสินใจลงทุน 
นางวรวรรณ ธาราภูมิ นายกสมาคม บลจ. กล่าวว่า บริษัทที่มีธรรมาภิบาลให้ผลตอบแทนต่อผู้ลงทุนสูงกว่าบริษัทที่ไม่มีธรรมาภิบาลถึง 80%